2.1

2.1 Λειτουργίες ΣΔΒΔ
**Στόχοι / Προσδοκώμενα Αποτελέσματα** Ο μαθητής/τρια πρέπει να είναι ικανός/ή:
 * να περιγράφει την έννοια ενός ΣΔΒΔ
 * να αντιλαμβάνεται ότι τα ΣΔΒΔ έχουν πολλαπλούς τρόπους εγκατάστασης
 * να απαριθμεί τις βασικές λειτουργίες ενός ΣΔΒΔ

Το **ΣΔΒΔ**, όπως είδαμε σε προηγούμενο κεφάλαιο έχει σαν βασικό στόχο τον γενικό χειρισμό της βάσης, όσον αφορά τη δημιουργία, συντήρηση, επεξεργασία στοιχείων, ελέγχους ασφαλείας κτλ, και την εξυπηρέτηση των χρηστών σε όλα τα επίπεδα. Ουσιαστικά, θα μπορούσαμε να ισχυριστούμε, το ΣΔΒΔ είναι ένας **μεσάζων** μεταξύ του χρήστη και της βάσης δεδομένων και μόνο μέσω αυτού ο χρήστης μπορεί να ζητήσει πληροφορίες από τη βάση. Μπορεί το ΣΔΒΔ να είναι εγκατεστημένο σε ένα Η/Υ και να χρησιμοποιείται από ένα χρήστη (single user system) ή να είναι εγκατεστημένο σε ένα σύνολο ηλεκτρονικών υπολογιστών, που επικοινωνούν μεταξύ τους μέσω κάποιου (τοπικού ή απομακρυσμένου) δικτύου, και να χρησιμοποιείται από πολλούς χρήστες (multi user system). Οι βασικές λειτουργίες τις οποίες αναλαμβάνει ένα ΣΔΒΔ είναι όπως είδαμε παραπάνω:
 * Οργανώνει τη βάση δεδομένων στο μέσο αποθήκευσης (σκληροί δίσκοι, οπτικοί δίσκοι, νέφος κλπ.).
 * Διαθέτει τους μηχανισμούς για τη διαχείριση των δεδομένων.
 * Τροφοδοτεί τις εφαρμογές με δεδομένα στη μορφή που αυτές τα ζητούν.

**Ερωτήσεις / Δραστηριότητες**
 * 1) Απαριθμείστε τις βασικές λειτουργίες που αναλαμβάνει ένα ΣΔΒΔ.
 * 2) Ποιες είναι οι δυνατές περιπτώσεις εγκατάστασης ενός ΣΔΒΔ;